《憩园杂兴，和韩介孙丈四首 其三》
清代·夏诒钰

古树不知年，清阴团老屋。几案无纤埃，图书犹满轴。

欢言数晨夕，幽兴日相逐。丛桂正留人，池荷有馀馥。

石上烹寒泉，茶烟冒新竹。平台浥西爽，晴翠黏衣服。

樊迟请学圃，曹刿鄙食肉。但得十双田，奚比九州牧。

吏隐不可兼，安閒即是福。悠悠西岭云，采采东篱菊。

作者简介：夏诒钰，字范卿，号研斋，江阴人。官永年知县。有《十五研斋诗草》。